<classify> Beki wa kushoto, Mwinyi Hajji Mngwali amesaini miaka miwili na kipa Benedicto Tinocco kutoka Kagera Sugar amesaini miaka mitatu.Usajili huo ulifanyika katika makao makuu ya klabu hiyo mbele ya Ofisa Masoko, Omary Kaaya, Meneja wa timu hiyo, Hafidh Saleh na Katibu Mkuu, Dk Jonas Tiboroha.Tinocco ni kipa aliyeibuliwa mkoani Mara katika mpango wa maboresho ya timu ya taifa mwaka jana baadaye akasajiliwa Kagera Sugar ya Bukoba, wakati Mngwali ni mchezaji wa KMKM ya Zanzibar.Tinocco yupo timu ya pili ya taifa, Taifa Stars Maboresho wakati Mngwali alikuwepo kwenye kikosi cha Taifa Stars kilichocheza Kombe la COSAFA wiki mbili zilizopita.Mngwali alicheza mechi moja tu ya mwisho kwenye Kombe la COSAFA mjini Rusternburg, Afrika Kusini, Taifa Stars ikilala 1-0 dhidi ya Lesotho.Mechi zote mbili za mwanzo, ambazo Stars ilifungwa 1-0 na Swaziland na 2-0 na Madagascar, beki ya kushoto alicheza Oscar Joshua wa Yanga pia.Mwinyi sasa anakwenda kugombea kucheza beki ya kushoto ya Yanga pamoja na mabeki wengine wawili, Oscar Joshua na Edward Charles ambao wote wapo Taifa Stars.Tinocco pamoja na kusajiliwa Kagera Sugar msimu huu, lakini hakuwa na nafasi kwenye kikosi cha kwanza, ingawa ameonesha ni kipa mzuri na mwenye umbo zuri, ambaye kama atajibidiisha atakuwa bora baadaye.Tinocco anakwenda kugombea namba na makipa wazoefu wa Yanga SC, Ally Mustafa Barthezna Deogratius Munishi Dida, ambaye kwa sasa ni kipa chaguo la kwanza la Taifa Stars.Wawili hao wanafanya idadi ya wachezaji wapya waliosajiliwa Yanga SC kufika watatu ndani ya siku tatu, baada ya juzi kumsajili winga wa Mbeya City, Deus Kaseke kwa mkataba wa miaka miwili.  <topic>: MICHEZO 